เมเจอร์เทกฯMPIC
ได้หุ้นเพิ่มทุนจากสวอปเอ็มชาแนลT1ช่อง3รวยเละกำไร1,318ล้านนิวไฮ
11 พ.ค. 2556

ได้หุ้นเพิ่มทุนจากสวอปเอ็มชาแนลT1ช่อง3รวยเละกำไร1,318ล้านนิวไฮ
เมเจอร์ฯเทกโอเวอร์เอ็มพิคเจอร์ส หลังสวอปหุ้น 2 บริษัท ตั้งโต๊ะซื้อรายย่อย 2.71 บาท ช่อง 3 กำไรนิวไฮ 
บริษัท เอ็ม พิคเจอร์ส เอ็นเตอร์เทนเม้นท์ (MPIC) เปิดเผยว่า คณะกรรมการบริษัทมีมติเพิ่มทุนจดทะเบียน 28.24 ล้านหุ้น เพื่อแลกหุ้นบริษัท เมเจอร์ กันตนา บรอดแคสติ้ง (เอ็มชาแนล) ทั้งหมด 100% มูลค่าทั้งสิ้น 57.50 ล้านบาท จากบริษัท เมเจอร์ ซีนีเพล็กซ์ กรุ้ป (MAJOR) และผู้ถือหุ้นรายอื่น ซึ่งรวมถึงนายวิชาพูลวรลักษณ์ กรรมการและผู้ถือหุ้นใหญ่MAJOR และแลกหุ้นบริษัท ทาเลนต์วัน (T1) อีกจำนวน 14.38% จากเมเจอร์ฯ มูลค่าจำนวน 19.10 ล้านบาท 
“MPIC จะออกหุ้นใหม่ จำนวน 21.2 ล้านหุ้น ในราคาหุ้นละ 2.71 บาทให้แก่ผู้ถือหุ้นของเอ็มชาแนล และออกหุ้นจำนวน 7.04 ล้านหุ้น ราคาหุ้นละ 2.71 ให้เมเจอร์เพื่อแลกกับหุ้นทาเลนต์วัน โดยมีบริษัท แอสเซทโปร แมเนจเม้นท์ เป็นที่ปรึกษาการเงิน” บริษัท MPIC ระบุ
ปัจจุบัน MAJOR ถือหุ้นใหญที่่สุดใน MPIC จำนวน 476.83 ล้านหุ้น หรือ 74.36% ของทุนเรียกชำระแล้ว
คณะกรรมการบริษัทรับทราบหนังสือจากเมเจอร์ว่า ประสงค์จะรับซื้อหุ้น MPIC จากนักลงทุนโดยสมัครใจ ในราคาหุ้นละ 2.71 บาท ซึ่งสูงกว่าราคาปิดล่าสุดที่ระดับ 2.71 บาท 
แหล่งข่าวจากกรรมการ MPIC เปิดเผยว่า การสวอปหุ้นครั้งนี้ตีราคาตามมูลค่าทางบัญชี และไม่มีใครได้หรือเสียผลประโยชน์จากการแลกหุ้น
ทั้งนี้ วัตถุประสงค์ในการให้ MPIC ถือหุ้นเอ็มชาแนล เพื่อจัดโครงสร้างธุรกิจ และเป็นการทำให้ถูกต้องตามหลักบรรษัทภิบาล ซึ่งเมเจอร์ไม่ควรถือหุ้นในบริษัทที่ผลิตภาพยนตร์มาขายให้บริษัท
ด้านการดำเนินธุรกิจของช่องเอ็มชาแนล ในปี 2555 ที่ผ่านมา บริษัทสามารถขายช่วงเวลาโฆษณาได้เต็ม 100% ซึ่งคิดราคาค่าโฆษณาอยู่ที่นาทีละประมาณ 4,0005,000 บาท ก่อนปรับเพิ่มขึ้นเป็นนาทีละประมาณ 7,00010,000 บาท และคาดว่าบริษัทจะมีรายได้ในปี 2556 อยู่ที่ประมาณ 150 ล้านบาท เพิ่มขึ้นจากปี 2555 ที่คาดว่าทำได้จำนวน 100 ล้านบาท เติบโตเท่าตัวจากปี 2554 ที่มีรายได้ประมาณ 50 ล้านบาท
ทั้งนี้ ในช่วงเย็นบริษัทแจ้งว่า นายมนตรี โสตางกูร ขอลาออกจากการเป็นกรรมการอิสระและกรรมการตรวจสอบ เนื่องจากมีภารกิจและหน้าที่อื่นเพิ่มมากขึ้น จึงไม่สะดวกที่จะปฏิบัติหน้าที่ในตำแหน่งดังกล่าว โดยการลาออกมีผลตั้งแต่วันที่ 10 พ.ค. 2556 เป็นต้นไป
ด้านนายวิชัย พูลวรลักษณ์ กรรมการ MAJOR ได้รายงานการขายหุ้น MAJOR จำนวน 12 รายการ รวมเกือบ 1 ล้านหุ้นที่ราคาเฉลี่ย 20.70 บาท ทั้งนี้ทำรายการขายหุ้นมาตั้งแต่เดือน เม.ย. ต่อเนื่องถึงต้นเดือน พ.ค.นี้ ล่าสุดราคาหุ้น MAJOR ปิดที่ 23.70 บาท ลดลง 0.60 บาท คิดเป็นประมาณ 2.47% ท่ามกลางมูลค่าการซื้อขายจำนวน 214.44 ล้านบาท
สำหรับผลการดำเนินงานของบริษัทบีอีซี เวิลด์ (BEC) ผู้บริหารสถานีโทรทัศน์ช่อง 3 ไตรมาสแรกปี 2556 มีกำไรสุทธิ 1,381 ล้านบาท คิดเป็นกำไรหุ้นละ 0.69 บาท เพิ่มขึ้นประมาณ 25% จากที่มีกำไรสุทธิ 1,104 ล้านบาท หรือ 0.55 บาทต่อหุ้นในระยะเดียวกันปีก่อน
นายฉัตรชัย เทียมทอง ผู้อำนวยการฝ่ายการเงิน บริษัท บีอีซี เวิลด์ เปิดเผยว่า บริษัทยังคงสามารถทำกำไรสุทธิได้สูงสุดเป็นประวัติการณ์อีกไตรมาสหนึ่ง เนื่องจากมีรายได้จากการขายเวลาโฆษณาสูงขึ้นกว่าที่ทำได้ในไตรมาสก่อนและมีกำไรขั้นต้นจากการจัดการแสดงเพิ่มขึ้น นอกจากนี้ยังมีต้นทุนและค่าใช้จ่ายลดลงจากฐานที่สูงกว่าปกติในไตรมาสก่อนที่เป็นไตรมาสท้ายปี และบริษัทยังได้รับประโยชน์จากอัตราภาษีเงินได้นิติบุคคลที่ลดลงจากอัตรา 23% เหลือเพียง 20% ของกำไรสุทธิตั้งแต่ไตรมาสนี้เป็นต้นไป
“เรามีรายได้จากการขายเวลาโฆษณาเพิ่มขึ้น 11.9% แต่มีต้นทุนและค่าใช้จ่ายเพิ่มขึ้นในอัตราที่น้อยกว่า รวมทั้งยังมีรายได้จากบริษัทร่วมเข้ามาเพิ่มตั้งแต่ต้นครึ่งหลังของปีก่อน” นายฉัตรชัย กล่าว
ด้านราคาหุ้น BEC ปิดที่ 72.50 บาท เพิ่มขึ้น 2.75 บาท หรือ 3.94%